Kontra Channel

Το Kontra Channel είναι ιδιωτικός τηλεοπτικός σταθμός περιφερειακής εμβέλειας, με έδρα τον Ταύρο. Το πρόγραμμά του είναι κυρίως ενημερωτικό ενώ περιέχει και τηλεπωλήσεις.

Ιστορικό
Ξεκίνησε την λειτουργία του το 1994 με την ονομασία ΤηλεΦΩΣ και ήταν ο πρώτος τηλεοπτικός σταθμός στην Ελλάδα με εκπομπές γύρω από την οικολογία, τον υγιεινό τρόπο ζωής και την εναλλακτική ιατρική. Στις 13 Σεπτεμβρίου 2010, η Kouris Media Group αγόρασε την πλειοψηφία των μετοχών του τηλεοπτικού σταθμού ΤηλεΦΩΣ από τον Κώστα Παπανικόλα και ο τηλεοπτικός σταθμός μετονομάστηκε στο σημερινό "Kontra Channel".

Το κανάλι διέθετε άδεια μη ενημερωτικού περιεχομένου, ενώ μετέπειτα προέβαλλε ενημερωτικό πρόγραμμα κάτι που απαγορεύεται βάσει ελληνικής νομοθεσίας. Τον Νοέμβριο του 2010 το ΕΣΡ επέβαλλε πρόστιμο 15.000 ευρώ στο κανάλι καθώς έκρινε ότι μόνο μια φορά ο σταθμός μπορεί να κάνει δήλωση «φυσιογνωμίας προγράμματος», βάσει του νόμου 3592/2007. Στις 24 Ιουνίου του 2019 το ΕΣΡ κάλεσε εκ νέου σε απολογία τον σταθμό για συνέχιση παράβασης της νομοθεσίας την οποία μετά από δύο μήνες έκρινε ως αποδεκτή αλλάζοντας και τυπικά την φυσιογνωμία του από μη ενημερωτικού περιεχομένου, σε γενικού ενημερωτικού περιεχομένου.

Εμβέλεια
Ο σταθμός έχει εμβέλεια μέσω της Digea μόνο στις περιοχές της Αττικής, του Αργοσαρωνικού και της Νότιας Εύβοιας. Παρόλα αυτά είναι διαθέσιμος και στους συνδρομητές της NOVA και της COSMOTE TV, ενώ παράλληλα συνεργάζεται, εδώ και αρκετά χρόνια με το EURO TV στην Κεντρική Μακεδονία αναμεταδίδοντας τις καθημερινές το κεντρικό δελτίο ειδήσεων και την ενημερωτική εκπομπή Kontra 24. Επιπλέον ο σταθμός ξεκίνησε συνεργασία με το SITIA TV Κρήτης για αναμετάδοση του κεντρικού δελτίου ειδήσεων, με τη Δέλτα Τηλεόραση Ανατολικής Μακεδονίας και Θράκης και το Best TV Πελοποννήσου για αναμετάδοση της εκπομπής Western.

Εγκαταστάσεις
Οι εγκαταστάσεις του σταθμού στεγάζονταν αρχικά σε έναν αγρότοπο στην Παλλήνη μέχρι τα τέλη του 2007. Μετέπειτα μεταφέρθηκαν στο Μαρκόπουλο Ωρωπού όπου και παρέμειναν έως τα τέλη του 2010. Με την αλλαγή της ιδιοκτησίας του σταθμού, μεταφέρθηκαν στον Ταύρο όπου παραμένουν μέχρι σήμερα.

Ιδιοκτησία
Ο σταθμός από το ξεκίνημά του και για μια δεκαετία ανήκε στην ετερόρρυθμη εταιρεία Κωνσταντίνος Παπανικόλας και Σία στην οποία μέτοχος ήταν ο ιδρυτής του σταθμού Κώστας Παπανικόλας, που είναι και πρόεδρος του κόμματος Οικολόγοι Ελλάδας και παλαιότερα υποψήφιος βουλευτής του ΛΑΟΣ στις εκλογές του 2009. Στις 6 Φεβρουαρίου 2004 συστάθηκε η Βιοδιάσωση Ραδιοτηλεοπτική - Οικολογική Ανώνυμη Εταιρεία, με τον διακριτικό τίτλο Τηλεφώς - Νέα Ζωή Α.Ε. η οποία ανέλαβε εκ νέου τον σταθμό, με τον Κώστα Παπανικόλα να αναλαμβάνει πρόεδρος και διευθύνων σύμβουλος. Λίγους μήνες αργότερα, τροποποιήθηκε το καταστατικό του φορέα, με επέκταση των δραστηριοτήτων. Το 2008 πωλείται το 25% του σταθμού στον Παπανικόλα ενώ μετά από δύο χρόνια, ο Γιώργος Κουρής εξαγοράζει το 75% του σταθμού του οποίου ο φορέας παίρνει την τρέχουσα επωνυμία, σε Kontra Media - Μέσα Μαζικής Ενημέρωσης Ανώνυμη Εταιρεία με διακριτικό τίτλο Kontra Media.

Λογότυπα

Παραπομπές

Εξωτερικοί σύνδεσμοι
Επίσημη ιστοσελίδα Kontra Channel

Μέσα Μαζικής Ενημέρωσης της Αθήνας
Ιδιωτικοί τηλεοπτικοί σταθμοί περιφερειακής εμβέλειας (Αττική)
Kouris Media Group
Τηλεοπτικά κανάλια και σταθμοί οι οποίοι ιδρύθηκαν το 2010